Agt vas ná kitsbank in Bloemfontein opgeblaas isArgieffoto (Foto: Kent Williamson) Agt verdagtes is in hegtenis geneem ná twee mense geskiet is toe ŉ kitsbank by ŉ vulstasie in Bloemfontein beroof is. Die agt mans, tussen 25 en 40 jaar oud, is in die Namibië-woongebied in hegtenis geneem, het lt.kol. Thabo Covane, polisiewoordvoerder, gesê. Daar is op ŉ Kia-voertuig met ŉ Gautengse nommerplaat, twee ongelisensieerde vuurwapens en ammunisie beslag gelê. Die verdagtes sal na verwagting Maandag in die Bloemfontein-landdroshof verskyn. Volgens Covane soek die polisie na nog verdagtes in verband met die voorval wat Saterdag in die vroeë oggendure in die Oos-Einde-nywerheidsgebied plaasgevind het. Maroela Media het vroeër berig die polisie het reageer op ŉ skietery in MacGregorstraat en dat die blitspatrollie net voor 01:00 op die toneel aangekom het. Die verdagtes het op polisiebeamptes losgebrand terwyl hulle van die toneel gevlug het. ŉ Kitsbank is oopgeblaas en die verdagtes het met ŉ onbekende bedrag kontant weggekom. ŉ 30-jarige man is op die toneel gevind met skietwonde in sy maag en linkerhand. ŉ Lid van ŉ gewapendereaksie-maatskappy is ook in die maag geskiet en na ŉ plaaslike hospitaal geneem. Die slagoffers is geskiet en gewond toe hulle afsonderlik by die toneel opgedaag het terwyl die verdagtes die kitsbank beroof het.